Kap. 451

Prop. 2 S

(2018–2019)
Proposisjon til Stortinget (forslag til stortingsvedtak)

Endringer i statsbudsjettet 2018 under Justis- og beredskapsdepartementet (beredskap og håndtering av skogbranner)

Tilråding fra Justis- og beredskapsdepartementet 12. oktober 2018, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Justis- og beredskapsdepartementet legger i denne proposisjonen frem forslag om endringer i bevilgningen under kap. 451 Direktoratet for samfunnssikkerhet og beredskap, post 01 Driftsutgifter, kan nyttes under kap. 456, post 01 og post 21 Spesielle driftsutgifter, kan overføres, i statsbudsjettet 2018.

2 Bakgrunn

Denne våren og sommeren har bydd på spesielle utfordringer når det gjelder fare for brann i skog og utmark. Langvarig tørke har ført til ekstrem skogbrannfare og svært mange branner. Håndtering av skogbrann er et kommunalt ansvar, men Sivilforsvaret og skogbrannhelikopter utgjør viktige statlige forsterkningsressurser. Det har vært behov for forhøyet helikopterberedskap samt økte innsatser fra Sivilforsvaret i forbindelse med skogbrannfare og slokking av skogbrann.

Skogbrannfaren er nå betydelig redusert. Likevel er det mulig at skogbrannfaren igjen vil tilta utover høsten. Skog og annen vegetasjon, særlig Østafjells, er tørkeskadet etter lange perioder med varme og tørke i vår og sommer. Dersom nedbør uteblir helt eller i lengre perioder utover høsten, vil faren for skogbrann igjen øke, og sannsynligvis raskere enn den normalt ville gjort. Dersom det først skulle oppstå en skogbrann vil trolig den tørkeskadde skogen brenne mer og kraftigere enn hva vi ville forvente i et mer normalt år. Dette medfører usikkerhet knyttet til behovet for skogbrannberedskap i månedene fremover.

Del 1
Meldingsdel

3 Tilbaketrekking av Prop. 108 S (2017–2018) Endringer i statsbudsjettet 2018 under Justis- og beredskapsdepartementet (slokking av skogbranner mv.)

Det har påløpt merutgifter etter at Prop. 108 S (2017–2018) Endringer i statsbudsjettet 2018 under Justis- og beredskapsdepartementet (slokking av skogbranner mv.) ble lagt frem 22. juni 2018. På denne bakgrunn trekkes Prop. 108 S (2017–2018) tilbake. Bevilgningsbehovet er innarbeidet som en del av forslag til endring av bevilgningen over kap. 451 Direktoratet for samfunnssikkerhet og beredskap, post 21 Spesielle driftsutgifter i Prop. 2 S (2018–2019).

Del 2
Proposisjonsdel

4 Forslag om endring

Kap. 451 Direktoratet for samfunnssikkerhet og beredskap

Post 01 Driftsutgifter, kan nyttes under kap. 456, post 01

Situasjonen med unormalt mye skogbrann i vår og sommer har fordret økt innsats fra Sivilforsvaret. Per 31. august rapporterer Sivilforsvaret at de har deltatt i 119 skogbranninnsatser. Sivilforsvaret har flyttet ressurser fra store deler av landet til områdene som ble hardest rammet for å kunne støtte brann- og redningsvesenene i deres brannslokkingsarbeid på bakken.

Under denne posten har DSB i 2018 avsatt 5,5 mill. kroner til alle typer innsatser i Sivilforsvaret innenfor gjeldende budsjettramme. Per 15. september har det påløpt 18,6 mill. kroner i merutgifter som følge av Sivilforsvarets ekstraordinære innsatser knyttet til skogbranner. Merutgiftene ut over dette er anslått til 1,2 mill. kroner for resten av året. Det legges til grunn at det er behov for en ekstraordinær beredskap til og med november.

På bakgrunn av ovennevnte foreslås det å øke bevilgningen over kap. 451, post 01 med 19,8 mill. kroner.

Post 21 Spesielle driftsutgifter, kan overføres

I utgangspunktet er statens skogbrannhelikopter i beredskap fra 15. april til 15. august. Direktoratet for samfunnssikkerhet og beredskap (DSB) administrerer ordningen og bruken koordineres av Hovedredningssentralen Sør-Norge. Bevilgningen på posten dekker blant annet variable kostnader knyttet til flytimer og ekstraordinær beredskap med skogbrannhelikopter.

Ved stor skogbrannfare og skogbrannaktivitet setter DSB ved behov flere helikoptre i beredskap. Det har i år vært forhøyet beredskap i forbindelse med skogbrannfare og behov for bistand fra skogbrannhelikopter i slokkingen av skogbranner.

I saldert budsjett 2018 var det bevilget 7,2 mill. kroner på kap. 451, post 21. Av dette var ca. 6 mill. kroner avsatt til skogbrannslokking og -beredskap. Per 15. september har det påløpt 52,6 mill. kroner i merutgifter. Merutgiftene utover dette anslås til 11,7 mill. kroner for resten av året. Estimatet er basert på et middels anslag som gir rom for å kunne håndtere noen hendelser dersom behov for bistand skulle oppstå. DSB gjør fortløpende vurderinger og justerer beredskapen etter forholdene. Det betales kun for helikoptre som blir bestilt. Det tas høyde for en ekstraordinær beredskap til og med november.

På bakgrunn av ovennevnte foreslås det å øke bevilgningen over kap. 451, post 21 med 64,3 mill. kroner. Nivået på beredskapen fremover vil avhenge av nedbørsmengden og beløpet er derfor usikkert.

5 Tilskudd til kommunene for merutgifter til håndtering av skogbranner

Når store naturskader som flom og skogbrann skjer, skal storsamfunnet stille opp. Kommuner som har hatt ekstraordinære utgifter i forbindelse med skogbranner kan søke fylkesmannen om kompensasjon innenfor gjeldene retningslinjer for skjønnstilskuddet i rammetilskuddet til kommuner og fylkeskommuner, omtalt i Prop. 128 S (2016–2017) Kommuneproposisjonen for 2018. Tilskudd til kommunene for merutgifter til håndtering av skogbranner i 2018 finansieres innenfor gjeldende bevilgning over kap. 571 Rammetilskudd til kommuner, post 64 Skjønnstilskudd, kan nyttes under kap. 572, post 64.

Tilråding

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2018 under Justis- og beredskapsdepartementet (beredskap og håndtering av skogbranner).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2018 under Justis- og beredskapsdepartementet (beredskap og håndtering av skogbranner) i samsvar med et vedlagt forslag.

Forslag
til vedtak om endringer i statsbudsjettet 2018 under Justis- og beredskapsdepartementet (beredskap og håndtering av skogbranner)

I

I statsbudsjettet for 2018 gjøres følgende endringer:

Utgifter:

Kap. | Post | Formål | Kroner
451 |  | Direktoratet for samfunnssikkerhet og beredskap |
| 01 | Driftsutgifter, kan nyttes under kap. 456, post 01, forhøyes med | 19 800 000
|  | fra kr 760 781 000 til kr 780 581 000 |
| 21 | Spesielle driftsutgifter, kan overføres, forhøyes med | 64 300 000
|  | fra kr 7 234 000 til kr 71 534 000 |